**HIRDETMÉNY**

**Kutyakötelesség az összeírás**

**Tisztelt Ebtartók!**

Görbeháza területén **2018-ban május 1. és június 30-a közötti** időszakban történik az ebek összeírása az állatok védelméről és kíméletéről szóló 1998. évi XXVIII. törvény 42/B §-a alapján, a jogszabályban meghatározott adattartalommal.

A települési önkormányzat az ebösszeírás alapján az ebtartók által szolgáltatott adatokról helyi elektronikus nyilvántartást köteles vezetni, az állat tulajdonosa, tartója és más személyek jogainak, személyes biztonságának és tulajdonának védelme, valamint ebrendészeti és állatvédelmi feladatainak hatékony ellátása céljából.

**Az eb tulajdonosa, vagy az eb tartója az ebösszeíráskor köteles az adatlapon feltüntetett adatokat a települési önkormányzat rendelkezésére bocsátani. Az ebösszeíró adatlapot ebenként kell kitölteni.**

**Az ebösszeíró adatlap átvehető és kitöltés után leadható:**

* a Polgármesteri Hivatalban (Böszörményi utca 39.)

Aki elektronikus úton kíván a kötelezettségének eleget tenni, az adatlapot letöltheti Görbeháza község honlapjáról ([www.gorbehaza.hu](http://www.gorbehaza.hu)), és elküldheti a [polghiv@gorbehaza.t-online.hu](mailto:polghiv@gorbehaza.t-online.hu) e-mail címre is.

Amennyiben az ebtartó az idei ebösszeírást megelőzően teljesített adatszolgáltatást, azt a hivatalos ebösszeírás alkalmával meg kell ismételnie.

A felelős ebtartással kapcsolatosan további fontos információk érhetők el Görbeháza község honlapján ([www.gorbehaza.hu](http://www.gorbehaza.hu)) található „Kutyakötelesség” című kiadványban.

Az adatszolgáltatási kötelezettség teljesítését a Polgármesteri Hivatal az elkövetkező időszakban célellenőrzések során ellenőrzi. A bejelentési kötelezettségüket elmulasztó ebtartók esetében az állatvédelmi bírságról szóló 244/1998. (XII. 31.) Korm. rendelet 3. mellékletének d) pontja alapján ebenként **30.000.-Ft összegű állatvédelmi bírság** kiszabásának van helye.

Az ebösszeíró adatlapok leadásának határideje: **2018. július 20**.

**Görbeházai Polgármesteri Hivatal**